‘Julle het die verkeerde ou’ – MalemaJulius Malema Woensdag in die getuiebank. (Foto: AfriForum/Twitter) Julius Malema, leier van die EFF, sê hy sing nie self die “Skiet die boer”-lied nie, maar is nie gekant daarteen dat sy ondersteuners dié lied sing nie. Mark Oppenheimer, AfriForum se regsverteenwoordiger, wou Woensdagmiddag by die politieke leier weet waarom hy nie die lied sing nie. “Hoekom moet ek dit sing? Ek het geen rede om dit te sing nie,” was Malema se antwoord. “Wat sal jou siening wees wanneer lede van jou party dit sing?” wou Oppenheimer toe by hom weet. “Hulle sing ’n lied. Dit is ’n bevrydingslied.” “So, dit sal nie verkeerd wees indien hulle dit sing nie?” “Nee, dit sal glad nie verkeerd wees nie.” Malema het Woensdag in die getuiebank van die Johannesburgse hooggeregshof, wat as die gelykheidshof sit, ingeskuif tydens die aanhoor van AfriForum se siviele saak oor die gewraakte lied wat reeds vantevore tot haatspraak verklaar is. Malema hou vol daar is geen beeldmateriaal tans voor die hof waarin daar gehoor kan word dat hy die “Skiet die boer”-lied sing nie. “Ek het dit nie gesing nie. Julle het die verkeerde ou,” het hy volgehou. Daar is wel beeldmateriaal van die EFF se vierde verjaarsdagviering in 2016 waar Malema die woord “skiet” bloot met “soen” vervang het. “Shoot to kill. Kiss the boer. Kiss the farmer,” het Malema destyds op ’n verhoog gedreunsing. Die EFF-leier het gesê Oppenheimer moenie net aanneem dat hy die woorde verander het bloot omdat hy nie die lied wou sing nie. “Ek wou hê die rassis, wat verklaar het dat dit immoreel is vir ’n swart mens om ’n wit mens te soen, moet aanstoot neem. Ek het geweet wanneer ek dié lied sing, sou die rassistiese wit oppergesag aanstoot neem. “As ek ‘Skiet die boer’ wil sing, dan sal ek. Ek het vir jou gesê ek sing dit nie. Dit beteken egter nie dat ek dit nié sal sing nie. Ek kan dit sing. Enigiemand wat dit sing, is geregtig om dit te sing. Dit is ’n struggle-lied.” Malema het vroeër vandag tydens sy getuienis gesê die lied moet nie letterlik opgeneem word nie aangesien dit bloot op die stelsel van onderdrukking gerig is. Die boer is volgens Malema bloot die gesig van grondbesetting. Oppenheimer het daarop gewys dat die EFF die lied verpersoonlik tot ’n spesifieke groep mense en dat die liriek uitdruklik lui dat die boer vermoor moet word. Malema hou egter vol elke stelsel het ’n “gesig”. “Wanneer jy praat van ’n demokrasie soos Suid-Afrika, is daardie gesig Nelson Mandela. Wanneer jy praat van ’n stelsel van onderdrukking wat eiendom by ons gesteel het, sal daardie gesig Jan van Riebeeck en die boer wees. “Jy moet dit betekenis gee.” Volgens Malema moet mense hulle met die sogenaamde gesig van ’n stelsel kan vereenselwig, maar dat mense verstaan dat daar nie letterlik bedoel word dat die boer vermoor moet word nie. “Hoe weet jy hulle verstaan dit so?” wou Oppenheimer toe weet. “Hulle sou dit teen hierdie tyd al gedoen het,” was Malema se antwoord. “Hulle het,” het Oppenheimer daarop gewys. “Nee, hulle het nie,” het Malema volgehou. Ernst Roets, hoof van beleid en aksie by AfriForum en skrywer van die boek Kill the Boer: Government Complicity in South Africa’s Brutal Farm Murders, het egter verlede week getuig oor die wesenlike toename in aanvalle en moorde in die maande nadat die lied by geleenthede gesing is.